Emperador Itoku

Si Emperador Itoku (553 BK - Oktubre 1, 477 BK), na kilala rin bilang si Oyamatohikosukitomo no Mikoto (Hapones: ), ay ang ikaapat na emperador ng Hapon ayon sa kinamihasnang kaayusan ng halinlinan. Itinatagurian siya bilang isang "maalamat na emperador" ng mga mananalaysay dahil ang kanyang aktuwal na pag-iral ay pinagtatalunan. Sinasabing naghari siya mula 510 BK hanggang sa kanyang pagkamatay noong 477 BK, kung saan sinundan siya ng kanyang panganay na anak na si Emperador Kosho. Siya ang ikaapat na emperador na naghari sa panahon ng puktol ng Jomon, na tumagal mula 14,000 BK hanggang 300 BK.

Alam na Impormasyon

Ang pag-iral ng hindi bababa sa unang siyam na emperador ay pinagtatalunan dahil sa hindi sapat na materyal na maaaring magamit para sa karagdagang pagpapatunay at pag-aaral. Dahil dito, itinatagurian si Itoku ng mga mananalaysay bilang isang "maalamat na emperador", at niraranggo siya bilang ang ikatlo sa walong emperador na walang tiyak na mga alamat na nauugnay sa kanila. Ang pangalang Itoku, na literal na nangangahulugang "maamong kabutihan", ay postumong itinalaga sa kanya ng mga sumunod na salinlahi. Sinasabi na maaaring pinalagi ang kanyang pangalan ilang dantaon pagkatapos ng buhay na itinalaga sa kanya, posible na noong panahon kung saan ang mga alamat tungkol sa pinagmulan ng halaring Yamato ay pinagsasama-sama bilang mga talaan na kilala ngayon na Kojiki. Ang karaniwang tinatanggap na mga pangalan at petsa ng mga unang emperador ay hindi kinumpirma bilang "tradisyonal" hanggang sa paghahari ni Emperador Kammu, ang ika-50 emperador ng Hapon, noong 781 hanggang 806.

Maalamat na Salaysay

Ang pangalan ni Emperador Itoku ay nakasaad sa Kojiki at Nihon Shoki kung saan ang kanyang talaangkanan lamang ang nakatala. Isinilang siya noong 553 BK. Siya ang ikalawang anak nina Emperador Annei, ang ikatlong emperador ng Hapon, at Emperatris Nunasoko-Nakatsu-hime, isang diumano'y apo ni Ebisu, ang Hapones na diyos ng mga mangingisda at swerte. Ang kanyang mga kapatid ay sina Prinsipe Okisomimi at Prinsipe Shikitsuhiko. Nakilala siya bilang si Prinsipe Oyamatohikosukitomo. Pormal siya na naging koronang prinsipe noong Pebrero ng 538 BK. Tumaas siya sa trono noong Marso 510 BK, pagkatapos ng pagkamatay ng kanyang ama sa parehong taon. Nakasaad sa Kojiki at Nihon Shoki na namuno siya mula sa palasyo ng Migario-no-miya (Kojiki: ; Nihon Shoki: ) sa Karu sa kung ano ang makikilala bilang lalawigan ng Yamato (ngayo'y Prepektura ng Nara sa Honshu). Karaniwang inilalagay ang kanyang panahon ng paghahari sa Marso 9, 510 BK hanggang Oktubre 1, 477 BK. Sa panahon ng buhay ni Itoku, ikinasal siya kay Amonotoyototsu-hime, isang anak ni Okishimimi-no-kami. Nagkaroon sila ng dalawang anak, sina Prinsipe Mimatsuhikokaeshine at Prinsipe Takeshihikokushitomose. Namatay siya noong Oktubre 1, 477 BK. Habang ang kanyang aktuwal na libingan ay hindi alam, tradisyonal siya na iginagalang sa isang imperyal na pang-alaalang dambana na kasalukuyang pinapanatili sa lungsod ng Kashihara. Ang dambanang ito ang itinalaga ng Imperyal na Sambahayang Ahensiya bilang kanyang mosoliem, at pormal ito na pinangalanang Unebi-yama no minami no Manago no tani no e no misasagi. Pagkatapos ng kanyang pagkamatay ay hinalinhan siya ni Prinsipe Mimatsuhikokaeshine, na sa kalaunan ay naging si Emperador Kosho.

Mga Sanggunian

Mga Emperador ng Hapon